Dôvodová správa

Všeobecná časť

	Návrh novely zákona č. 179/1998 Z. z. o obchodovaní s vojenským materiálom a o doplnení zákona č. 455/1991 Zb. o živnostenskom podnikaní v znení neskorších predpisov, v znení zákona č. 26/2002 Z. z. sa predkladá na základe Plánu legislatívnych úloh vlády Slovenskej republiky na rok 2002.

	Doterajšia právna úprava sa praxou overila ako nedostatočná, s niekoľkými legislatívnymi nedostatkami a medzerami. Najmä v poslednom čase a na základe medzinárodnej situácie sa ukazuje, že obchod s tak strategickým a citlivým tovarom, akým vojenský materiál je, musí byť presne vymedzený a je nevyhnutné, aby štát mal možnosti do tohto obchodu nielen vstupovať, ale na základe svojich zahranično-politických a bezpečnostných záujmov mal možnosť ho aj vhodne regulovať a efektívne kontrolovať.

	Hlavné oblasti, do ktorých novela zasahuje, je možné rozdeliť do dvoch základných okruhov, a to do vecného a legislatívno-správneho.

	Legislatívno-správne návrhy spresňujú a konkrétnejšie vymedzujú jednotlivé ustanovenia existujúceho zákona č. 179/1998 Z.z. Jedná sa napríklad o úpravu a presné stanovenie lehôt, jednoznačnejšie vymedzenie účelu dovozu vojenského materiálu a povinností pri jeho predaji, doplnenie podmienok, za ktorých možno odobrať povolenie na obchodovanie a pod.

	Vecné návrhy zasahujú do oblastí, ktoré v súčasnej dobe nie sú legislatívne upravené, ale sú upravené nedostatočne. Za kľúčové môžeme spomenúť sprostredkovateľskú činnosť, tranzit, pohyb a predaj vojenského materiálu na území SR, kontrola realizovaných vývozov a podmienku majority tuzemských osôb v spoločnostiach, ktoré žiadajú o povolenie na obchodovanie s vojenským materiálom.

	Dôvody, ktoré viedli k návrhom zmien, sú bližšie špecifikované v osobitnej časti Dôvodovej správy.

	Zapracovaním navrhovaných zmien zákon podstatne získa na kvalite, stane sa jednoznačnejším a umožní oveľa efektívnejšiu kontrolu pohybu vojenského materiálu nielen v rámci Slovenskej republiky, ale aj smerom do zahraničia. Legislatívnym zastrešením sprostredkovateľských činností a tranzitu budú súčasne naplnené aj najnovšie medzinárodné trendy v oblasti kontroly exportu a nešírenia v duchu proklamovaných záväzkov Slovenskej republiky na tomto poli. Ich naplnenie zvýši transparentnosť a dôveryhodnosť SR z pohľadu zahranično-politických priorít a napomôže k začleňovaniu SR do euro-atlantických štruktúr.

Odhad dopadov na verejné finanie:

	Predkladaný návrh zákona podľa názoru predkladateľa, ale aj podľa názoru Asociácie zbrojárskeho priemyslu by nemal mať negatívny dopad na verejné financie, na štátny rozpočet, rozpočet obcí alebo rozpočty vyšších územných celkov.

Odhad dopadov na obyvateľov, hospodárenie podnikateľskej sféry a iných právnických osôb:

	Skutočnosť, že návrhu zákona upravuje podmienky na vydanie povolenia obchodovania s vojenským materiálom len pre ekonomicky silnejšie právne subjekty, môže znamenať, že ekonomicky slabšie podnikateľské subjekty, ktorých základné imanie a kmeňový majetok nebude dosahovať 5 000 000 Sk eventuálne 10 000 000 Sk pri obchodovaní s významným vojenským materiálom budú z týchto podnikateľských aktivít vylúčené. Táto skutočnosť je aj účelom  novely zákona o obchodovaní s vojenským materiálom v tom zmysle, aby sa znížil  počet subjektov obchodujúcich s tak citlivou komoditou ako vojenský materiál je.  

Odhad dopadov na životné prostredie:

	Predkladaný návrh zákona nebude mať dopad na životné prostredie.

Odhad dopadov na zamestnanosť:

	Predkladaný návrh zákona podľa názoru predkladateľa, ako aj Asociácie zbrojárskeho priemyslu môže mať pozitívny dopad na zamestnanosť a to z toho dôvodu, že na obchodných trhoch sa etablujú ekonomicky silnejšie oprávnené osoby, ktoré budú môcť s ohľadom na vylúčenie malých obchodných spoločností zamestnať viac zamestnancov a tým pozitívne ovplyvňovať trh práce v jednotlivých regionóch Slovenska.

	Návrh zákona je v súlade s Ústavou Slovenskej republiky, neodporuje iným zákonom  a je v súlade s medzinárodnými zmluvami a s právom Európskych spoločenstiev a právom Európskej únie.

DOLOŽKA ZLUČITEĽNOSTI
návrhu zákona
s právom Európskych spoločenstiev a právom Európskej únie

1.	Navrhovateľ zákona: Vláda Slovenskej republiky

2.	Názov návrhu zákona: Návrh zákona ktorým sa mení a dopĺňa zákon č. 179/1998 Z.z. o obchodovaní s vojenským materiálom a o doplnení zákona č. 451/1991 Zb. o živnostenskom podnikaní (živnostenský zákon) v znení neskorších predpisov, v znení zákona č. 26/2002 Z.z.

3.	Záväzky Slovenskej republiky vo vzťahu k Európskym spoločenstvám a Európskej únii:
-problematika návrhu zákona je prioritou aproximácie práva podľa čl. 70         Európskej dohody o pridružení  – colné právo. Európska dohoda o pridružení upravuje predmetnú problematiku v článkoch 25 - 32, 34 – 37 a v článku 93.
-problematika návrhu zákona nie je prioritou aproximácie práva podľa aktualizovaného znenia NPAA
-problematika návrhu zákona nie je prioritou podľa Partnerstva pre vstup
-problematika návrhu zákona nie je prioritou aproximácie práva podľa prílohy tzv. Bielej knihy
-problematika návrhu zákona nie je prioritou aproximácie práva podľa screeningu
-návrh zákona je úlohou zahrnutou do Plánu legislatívnych úloh vlády SR na rok 2002
-návrh zákona je nie je úlohou zahrnutou do Prioritných úloh vlády SR na rok 2002
-návrh zákona je prioritou vyplývajúcou pre SR z Pravidelnej správy Európskej komisie o stave pripravenosti SR na členstvo v EÚ z 13. Novembra 2001 
a)	V negociačnej pozícii ku kapitole 1- Slobodný pohyb tovaru prevzala SR záväzok akceptácie acquis a pripravenosti na jeho implementáciu v plnom rozsahu k referenčnému dátumu vstupu do EÚ 1.januára 2004.
V  negociačnej pozícii ku kapitole 25 - Colná únia prevzala SR záväzok akceptácie acquis a pripravenosti na jeho implementáciu v plnom rozsahu k referenčnému dátumu vstupu do EÚ 1.januára 2004
V negociačnej pozícii ku kapitole 27- Spoločná zahraničná  a bezpečnostná politika prevzala SR záväzok akceptácie acquis a pripravenosti na jeho implementáciu v plnom rozsahu k referenčnému dátumu vstupu do EÚ 1.januára 2004.                

4.	Problematika návrhu zákona: 
	- je upravená v práve Európskych spoločenstiev:
	V primárnom práve je problematika návrhu zákona upravená v čl. 4(časť I.- Zásady)  a v čl. 23, 24, 25, 26, 27, 28, 29, 30, 31(časť III. hlava I.- Voľný pohyb tovaru) Zmluvy o založení ES v jej amsterdamskom znení.
- je upravená v práve Európskej únie:
V primárnom práve je problematika návrhu zákona upravená v čl. 11 Zmluvy o Európskej únii v  jej amsterdamskom znení.

5.	Stupeň zlučiteľnosti návrhu zákona s právom Európskych spoločenstiev a právom Európskej únie:
- úplná
6.	Gestor( spolupracujúce rezorty ) : bezpredmetné
7.	Účasť expertov pri príprave návrhu zákona a ich stanovisko k zlučiteľnosti návrhu zákona s právom Európskych spoločenstiev:  
Na príprave návrhu zákona sa nezúčastnil žiaden expert. 

Osobitná časť

K bodu 1
Z ohľadom na požiadavku OSN, dopracovať do zákona o obchodovaní s vojenským materiálom aj sprostredkovateľskú činnosť a tranzit vojenského materiálu, je potrebné zmeniť aj predmet zákona.
So zbraňami hromadného ničenia bolo a je zakázané obchodovať, tieto na územie Slovenskej republiky dovážať a z územia Slovenskej republiky vyvážať a to aj sprostredkovane, nadobúdať ich do vlastníctva právnických osôb a fyzických osôb podľa právnych predpisov Slovenskej republiky alebo prepravovať ich po území Slovenskej republiky. 

K bodu 2
Navrhuje sa nové znenie § 3 ods. 1, v ktorom sa presnejšie vymedzujú pojmy obchodovanie s vojenským materiálom a oprávnená osoba a zároveň sa  definuje sprostredkovateľská osoba. Okrem toho sa navrhuje vypustiť z ustanovenia licenčnú komisiu vzhľadom na to, že v správnom konaní môže rozhodovať v zmysle správneho poriadku konkrétny orgán štátnej správy, ktorým licenčná komisia nie je. Vypustením predmetného ustanovenia zo zákona sa ponecháva možnosť, aby minister hospodárstva zriadil poradný orgán podľa zákona č. 575/2001 Z. z., ak bude považovať zriadenie takéhoto orgánu za potrebné.

K bodu 3 
V § 4 ods. 1 písm. a) sa navrhuje vypustiť slovo hromadne  z dôvodu jeho neopodstatnenosti.

K bodu 4
V ustanovení § 4 ods. 1 písm. c) sa navrhuje doplniť za slovom „poskytované“ slová „alebo prijímané“ z dôvodu presnejšieho vymedzenia pojmu služby. Služby môžu byť poskytované alebo prijímané.

K bodu 5
Navrhuje sa v § 4  ods. 2 vymedziť pôsobnosť pre ministerstvo hospodárstva, aby podrobnosti o vojenskom materiáli upravilo ministerstvo všeobecne záväzným právnym predpisom.

K bodu 6
V § 4 sa navrhuje vypustiť ods. 3 vzhľadom na jeho nadbytočnosť po úprave ustanovenia celého paragrafu.

K bodu 7 
Navrhuje sa nové znenie druhej časti z dôvodu presnejšieho vyjadrenia jej obsahu.

K bodu 8
Navrhuje sa nové znenie § 5 a 6, pričom  § 5 ods. 1 sa ustanovuje, za akých podmienok môže oprávnená osoba obchodovať s vojenským materiálom, v § 5 ods. 2 sa presnejšie vymedzuje oprávnená osoba, v § 5 ods. 3 sa novo upravuje povinnosť pre ústredné orgány štátnej správy pri vyjadrovaní sa k žiadosti ministerstva hospodárstva o stanovisko k žiadostiam o povolenie obchodovania  s  vojenským  materiálom.  Požaduje  sa  zdôvodniť stanovisko uvedené k žiadosti 

a súčasne sa ustanovuje, že ak sa v stanovenej lehote žiadosti ministerstva hospodárstva nevyjadria alebo svoje vyjadrenie nezdôvodnia, tak sa to považuje za ich súhlas.  Doterajšia prax nezdôvodňovania záporných vyjadrení viedla správny orgán k problémom a neriešiteľným situáciám pri vydávaní rozhodnutí o povolení na obchodovanie s vojenským materiálom. Doterajšie znenie § 6 písm. a) a  b) tvorilo prekážku voľného pohybu tovaru a možnosti podnikania zahraničných firiem na slovenskom trhu. S ohľadom na prístupový proces Slovenskej republiky k Európskej  únii, je potrebné prekážku odstrániť, na druhej strane obchodovať s vojenským materiálom budú môcť iba oprávnené právnické osoby so základných a kmeňovým imaním nad 5 000 000 Sk, čím sa s obchodného trhu vylúčia firmy, ktoré nebudú vedieť preukázať hodnotu svojho imania v uvedenej sume.

K bodom 9 a 13
Ide o legislatívno-technické úpravy.

K bodu 10
Navrhuje sa nové znenie § 8 z dôvodov presnejšieho vyjadrenia pojmu osoba bezúhonná a spoľahlivá, vzhľadom na to, že v doterajšom vymedzení tohto pojmu bola značná nepresnosť najmä vo vzťahu k trestnému právu.

K bodu 11
V § 9 sa navrhuje doplniť nové písmeno e) z dôvodu potreby špecifikácie vojenského materiálu, s ktorým sa má obchodovať a tiež presné vymedzenie spôsobu obchodovania, ktoré sú potrebné v rozhodovacej činnosti v správnom konaní pre správny orgán (ide o povolenie na dovoz-vývoz-sprostredkovanie).

K bodu 12
V § 9 ods. 2 sa novo ustanovuje, že výpis z obchodného registra nemôže byť starší ako 3 mesiace z dôvodu potreby jeho aktuálnosti. 

K bodu 14
Je potrebné znenie § 9 ods. 2 písm. e) upraviť ako nové znenie tak, že namiesto dokladov o finančnom zabezpečení obchodu s vojenským materiálom bude žiadateľ predkladať aktuálnu ročnú uzávierku a účtovnú závierku overenú audítorom, nie staršiu ako dva mesiace z dôvodu vierohodnosti týchto dokladov.

K bodu 15
Ide o novo formulované ustanovenia písmen h) a i), ktoré sa zavádzajú tiež za účelom zvýšenia dôveryhodnosti žiadateľa o vydanie povolenia na obchodovanie s vojenským materiálom.

K bodu 16
Navrhuje sa nové znenie  § 10, pričom v  ods. 1 sa nové slová dopĺňajú v dôsledku aktuálnosti,   v ods. 2 písm. c) sa z rovnakých dôvodov vypúšťajú slová podľa § 4 ods. 2.
Prax ukázala, že právnické osoby obchodovali s vojenským materiálom bez toho, aby si takúto podnikateľskú činnosť zapísali do obchodného registra. Novelou sa navrhuje zaviesť povinnosť predložiť potvrdenie o zápise uvedenej podnikateľskej činnosti do obchodného registra v lehote  7 dní od zapísania.
Oprávnená osoba môže  obchodovať s vojenským materiálom iba v rozsahu vydaného povolenia na obchodovanie s vojenským materiálom a to až odo dňa zápisu predmetu činnosti                    do obchodného registra.

K bodu 17
Tým, že sa do zákona zapracovalo sprostredkovanie bolo potrebné novo vymedziť aj povinnosti držiteľa povolenia na sprostredkovateľskú činnosť. Základné povinnosti sprostredkovateľa        sú uvedené tak isto ako u žiadateľa o povolenie na ostatné obchodovanie s vojenským materiálom.  Okrem týchto povinností musí dodržiavať sprostredkovateľ aj povinnosti upravené v novom § 10a.

K bodu 18
Navrhuje sa, aby ministerstvo hospodárstva zamietlo žiadosť o vydanie povolenia                      na obchodovanie s vojenským materiálom ak neuplynul jeden rok od vydania rozhodnutia o neudelení povolenia alebo od zrušenia povolenia a tiež ak  to vyžadujú vojensko-bezpečnostné záujmy Slovenskej republiky. Takéto ustanovenie si vyžiadal najmä boj proti medzinárodnému terorizmu.

K bodu 19  
Ide o legislatívnotechnickú úpravu.

K bodu 20
Navrhuje sa,  aby ministerstvo hospodárstva zrušilo povolenie na obchodovanie s vojenským materiálom ak neuplynul jeden rok od vydania rozhodnutia o neudelení povolenia alebo od zrušenia povolenia a tiež ak  to vyžadujú vojensko-bezpečnostné záujmy Slovenskej republiky. Takéto ustanovenie si vyžiadal najmä boj proti medzinárodnému terorizmu.

K bodu 21
Nový názov tretej časti sa zavádza z dôvodu presnejšieho vyjadrenia jej obsahu.

K bodu 22
Novým spôsobom sa upravuje licenčné konanie vzhľadom na potrebu presnejšieho vymedzenia podmienok vývozu a dovozu vojenského materiálu pre potreby obrany a bezpečnosti Slovenskej republiky, tuzemského výrobcu alebo obchodovania so zahraničným užívateľom. Potreba novej úpravy licenčného konania vyplynula aj z dôvodu vypustenia licenčnej komisie ako orgánu, ktorý podľa doterajšej úpravy pôsobil ako poradný orgán bez bližšej špecifikácie a bez výraznejšieho zákonného vplyvu.

K bodu 23
Na základe praktických skúseností sa doplňujú do od. 4 § 15 nové skutočnosti, ktoré má obsahovať žiadosť o licenciu.

K bodu 24
Doplnením a vypustením slov sa presnejšie vymedzuje ustanovenie § 15 ods. 5 písm. b), keďže vo väčšine krajín, do ktorých sa vojenský materiál vyváža, nie je možné zabezpečiť potvrdenie od príslušného ústredného orgánu krajiny. 

K bodu 25
Navrhuje sa vypustenie licenčnej komisie, ktoré  sa nahrádza vyjadreniami štátnych orgánov, ktoré majú pre ministerstvo hospodárstva odporúčajúci charakter s výnimkou vyjadrenia ministerstva zahraničných vecí k vydaniu licencie  potreby vývozu. Uvedené sa navrhuje z dôvodu, že činnosť licenčnej komisie tak, ako je v doterajšom znení zákona uvedená, nemá oporu v Ústave Slovenskej republiky a to preto, že podriaďuje pod svoje vyjadrenia rozhodnutia  originálneho správneho orgánu, ktorým je ministerstvo hospodárstva. Vypúšťa sa ustanovenie o zastupiteľských úradoch Slovenskej republiky vzhľadom na to, že toto ustanovenie nebolo prakticky realizovateľné.
Prax ukázala na potrebu rozšíriť a presnejšie vyšpecifikovať náležitosti rozhodnutia o udeľovaní licencie podľa § 16 ods. 3.
Do § 16 sa navrhuje vložiť nový ods. 4, ktorý rieši poznatky z praxe o potrebe predlžovať a meniť vydané licencie. Predĺžiť licenciu je možné iba vtedy, ak sa u žiadateľa nič podstatného nezmenilo a v stanovenej lehote platnej licencie nerealizoval celý objem dodávky. Žiadateľ bude musieť dokazovať v akej tovarovej štruktúre žiada zmeniť licenciu, do akého priestoru žiadateľ hodlá umiestniť a v prípade rozšírenia množstva dovážaného alebo vyvážaného vojenského materiálu hlavne pri jeho navýšení musí zdôvodniť kto a prečo žiada navýšenie dodávok.

K bodu 26
Upravuje sa odkazový mechanizmus s ohľadom na prijatie nového Colného zákona.

K bodu 27
Zavádza sa nový mechanizmus overovania vývozu, ktorým je certifikát o overení dodávky. Bude tvoriť prílohu vývoznej licencie a budú ho potvrdzovať príslušný orgán krajiny, do ktorej bude vojenský materiál vyvážaný.

K bodu 28
Ide o skrátenie lehoty vrátenia  prvopisu rozhodnutia o udelení licencie potom, čo táto bola naplnená alebo skončila jej platnosť z 30 na 15 dni.

K bodu 29
Ide o doplňujúce a upresňujúce ustanovenie v tom, že vyhlásenie o konečnom užívateľovi vojenského materiálu sa nebude vydávať automaticky, ale len na požiadanie.

K bodu 30
Novým znením § 19 sa reaguje na vypustenie licenčnej komisie ako takej.  
Novým znením § 20 sa upravuje  výnimka so všeobecnej úpravy o správnom konaní s cieľom zabrániť možnosti ďalšieho vývozu alebo dovozu po zrušení licencie, ak  oprávnená osoba proti rozhodnutiu podala rozklad.
Štát nemôže zodpovedať oprávnenej osobe za vzniklú škodu, ktorá jej vznikla zrušením a odobratím   licencie  ani  v  prípade,  ak   táto   bola   zrušená a odobratá na základe zahranično-politických a bezpečnostných záujmov Slovenskej republiky. Oprávnená osoba – podnikateľ podľa § 2 ods. 1 Obchodného zákonníka podniká na svoje vlastné riziko  a jedno s týchto rizík je aj podnikanie v oblasti obchodu s vojenským materiálom, ktorý je z pohľadu celosvetového citlivou položkou podnikania.
Súčasne sa novým znením § 19 a 20 odstránili niektoré legislatívno-technické nedostatky.

K bodu 31
Výnimka z udeľovania licencií sa navrhuje aj na reklamovaný vojenský materiál, ktorý už bol vyvezený alebo dovezený na základe platnej licencie, ale podľa osobitných predpisov je ho potrebné v rámci reklamačného konania opraviť alebo upraviť s tým, že po vykonaní opráv a úprav sa znova  vyvezie alebo dovezie na základe pôvodnej licencie.

K bodu 32
Zmenou predmetu právnej úpravy týmto zákonom rozšírením aj o tranzit bolo potrebné upraviť aj ustanovenia § 23, kde je expresis verbis  uložená povinnosť výkonu kontroly pri tranzite vojenského materiálu cez územie Slovenskej republiky aj colným orgánom.

K bodom 33 a 34
Rozširuje sa možnosť ukladania pokút aj na porušenie povinností, ktoré boli novo konštituované a konštruované touto novelou.

K bodu 35
Zavedením sprostredkovateľskej činnosti do zákona je oprávnená osoba, ktorá doteraz vykonávala alebo vykonáva sprostredkovateľskú činnosť obchodovania s vojenským materiálom je povinná požiadať o vydanie povolenia na túto činnosť do troch mesiacov od nadobudnutia účinnosti tohto zákona.  Novým odsekom 4 sa zavádza povinnosť vlastníkov alebo iných užívateľov vojenského materiálu s výnimkou výrobcu ozbrojených síl, ozbrojených bezpečnostných zborov a iných ozbrojených zborov, hlavne obchodníkov vykonať inventúru vojenského materiálu so stavom k 31. 12. 2002. Štát reprezentovaný Ministerstvom hospodárstva Slovenskej republiky musí mať prehľad o druhu, množstve a spôsobe uskladnenia vojenského materiálu, ktorý sa momentálne nachádza na našom území a z rôznych príčin doteraz nebol vyvezený do krajiny určenia a konečnému spotrebiteľovi.

K čl. II.
S ohľadom na to, že zákon o obchodovaní s vojenským materiálom je zákonom v praxi enormne využívaným a už bol v predchádzajúcom období novelizovaný, je potrebné pre prax, aby bol vydaný v úplnom znení, hlavne na množstvo novelizovaných bodov a ustanovení vykonaných týmto zákonom.

K čl. III.
Aj keď zákon nie je tým zákonom, ktorý má prioritu z pohľadu Partnerstva pre vstup do ES a EÚ a nie je ani prioritou aproximácie práva podľa prílohy tzv. Bielej knihy a ani podľa  screeningu, je na druhej strane prioritou aproximácie práva podľa článku 70 Európskej dohody o pridružení  - colné právo. Preto sa navrhuje jeho účinnosť od 1. septembra 2002.

Bratislava  24. apríla 2002 

Mikuláš   D z u r i n d a       
predseda vlády Slovenskej republiky

Ľubomír   H a r a c h     
minister hospodárstva Slovenskej republiky